CELEX: 22006D0186
Language: el
Date: 2005-07-20 00:00:00
Title: 2006/186/ΕΚ: Απόφαση αριθ. 8/2005 της Επιτροπής των Πρέσβεων ΑΚΕ-ΕΚ, της  20ής Ιουλίου 2005 , σχετικά με το καταστατικό και τον κανονισμό εσωτερικής λειτουργίας του Κέντρου Ανάπτυξης Επιχειρήσεων

8.3.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 66/16
            
         
      ΑΠΌΦΑΣΗ αριθ. 8/2005 ΤΗΣ ΕΠΙΤΡΟΠΉΣ ΤΩΝ ΠΡΈΣΒΕΩΝ ΑΚΕ-ΕΚ
   της 20ής Ιουλίου 2005
   σχετικά με το καταστατικό και τον κανονισμό εσωτερικής λειτουργίας του Κέντρου Ανάπτυξης Επιχειρήσεων
   (2006/186/ΕΚ)
   Η ΕΠΙΤΡΟΠΗ ΤΩΝ ΠΡΕΣΒΕΩΝ ΑΚΕ-ΕΚ,
   Έχοντας υπόψη:
   τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού αφενός, και αφετέρου της Ευρωπαϊκής Κοινότητας και των κρατών μελών της, η οποία υπεγράφη στο Κοτονού στις 23 Ιουνίου 2000 (1), καλούμενη εφεξής «συμφωνία», και ιδίως το άρθρο 2 παράγραφος 6 στοιχείο α) του παραρτήματος III,
   την εσωτερική συμφωνία της 12ης Σεπτεμβρίου 2000, η οποία υπεγράφη μεταξύ των εκπροσώπων των κυβερνήσεων των κρατών μελών, που συνεδρίασαν στο πλαίσιο του Συμβουλίου, σχετικά με τη χρηματοδότηση και τη διαχείριση της κοινοτικής ενίσχυσης στο πλαίσιο του χρηματοδοτικού πρωτοκόλλου που επισυνάπτεται στη συμφωνία,
   Εκτιμώντας τα ακόλουθα:
   
               (1)
            
            
               Κατ’ εφαρμογή του άρθρου 2 παράγραφος 6 του παραρτήματος III της συμφωνίας, η Επιτροπή των Πρέσβεων θεσπίζει, μετά την υπογραφή της συμφωνίας, το καταστατικό και τον κανονισμό εσωτερικής λειτουργίας του Κέντρου Ανάπτυξης Επιχειρήσεων (εφεξής «το Κέντρο»), περιλαμβανομένων των οργάνων του επιτήρησης.
            
         
               (2)
            
            
               Κατ’ εφαρμογή του άρθρου 1 δεύτερο εδάφιο του πρωτοκόλλου 2 περί προνομίων και ασυλιών, το οποίο επισυνάπτεται στη συμφωνία, τα εν λόγω προνόμια και ασυλίες ισχύουν για το προσωπικό του Κέντρου.
            
         
               (3)
            
            
               Είναι σκόπιμο να οριστεί διοικητικό συμβούλιο που θα είναι όργανο επιτήρησης του Κέντρου, κατά την έννοια του άρθρου 2 παράγραφος 6 στοιχείο α) του παραρτήματος III της συμφωνίας,
            
         ΑΠΟΦΑΣΙΖΕΙ:
   Άρθρο 1
   Αντικείμενο
   1.   Το Κέντρο, κατά την έννοια του παραρτήματος III της συμφωνίας, είναι τεχνική και ισομερής οργάνωση ΑΚΕ-ΕΚ. Είναι νομικό πρόσωπο και έχει, σε όλα τα συμβαλλόμενα μέρη στη συμφωνία, την ευρύτερη νομική ικανότητα που αναγνωρίζεται σε νομικά πρόσωπα της ιδίας φύσης.
   2.   Το προσωπικό του Κέντρου απολαύει των προνομίων, ασυλιών και διευκολύνσεων χρήσης που προβλέπονται με το πρωτόκολλο αριθ. 2 περί προνομίων και ασυλιών και περιέχονται στις δηλώσεις VI και VII, που επισυνάπτονται στη συμφωνία.
   3.   Το Κέντρο δεν έχει κερδοσκοπικό χαρακτήρα. Η έδρα του είναι οι Βρυξέλλες, με αποκεντρωμένα γραφεία στην περιοχή των ΑΚΕ, κατόπιν επιλογής του διοικητικού συμβουλίου.
   Άρθρο 2
   Στόχοι
   1.   Η δραστηριότητα του Κέντρου ασκείται στο πλαίσιο των διατάξεων και των αρχών της συμφωνίας. Ειδικότερα, επιδιώκει την επίτευξη των στόχων του άρθρου 2 του παραρτήματος III της συμφωνίας.
   2.   Το Κέντρο προσδιορίζει λεπτομερέστερα τους εν λόγω στόχους με στρατηγικό έγγραφο αναφοράς.
   Άρθρο 3
   Συνεργασία σε θεσμικό επίπεδο
   1.   Οι αρχές που διέπουν τη συνεργασία του Κέντρου με άλλους οργανισμούς βασίζονται στην έννοια του συντονισμού, της συμπληρωματικότητας και της προστιθέμενης αξίας ως προς κάθε αναπτυξιακή πρωτοβουλία του ιδιωτικού τομέα, την οποία αναλαμβάνουν δημόσιοι ή ιδιωτικοί φορείς. Το Κέντρο ασκεί τις αρμοδιότητές του ενεργώντας επιλεκτικά.
   2.   Το Κέντρο δύναται να κληθεί από χώρες ή περιφέρειες να βοηθήσει στην προετοιμασία και την εκτέλεση εθνικών ή περιφερειακών ενδεικτικών προγραμμάτων σχετικών με τον ιδιωτικό τομέα.
   3.   Το Κέντρο δύναται να κληθεί να εκτελέσει, να διαχειριστεί ή να συνδιαχειριστεί ειδικά προγράμματα της επιτροπής των Ευρωπαϊκών Κοινοτήτων (εφεξής «Επιτροπή») υπέρ των κρατών ΑΚΕ.
   Άρθρο 4
   Χρηματοδότηση
   1.   Το Κέντρο χρηματοδοτείται από το Ευρωπαϊκό Ταμείο Ανάπτυξης (ΕΤΑ), όπως αναφέρεται λεπτομερώς στο χρηματοδοτικό πρωτόκολλο του παραρτήματος Ι της συμφωνίας, καθώς και από ίδια έσοδα, όπως ορίζονται στον δημοσιονομικό κανονισμό του Κέντρου.
   2.   Ο προϋπολογισμός του Κέντρου δύναται να περιλαμβάνει συμπληρωματικούς πόρους από άλλα συμβαλλόμενα μέρη, για την επίτευξη των στόχων του Κέντρου, όπως προβλέπονται στη συμφωνία, καθώς και τη στρατηγική του Κέντρου.
   3.   Το Κέντρο δύναται, στο πλαίσιο της επίτευξης των στόχων του, να διαχειρίζεται για λογαριασμό τρίτων πόρους που προορίζονται για την άσκηση των δραστηριοτήτων που προβλέπονται στη συμφωνία και που ωφελούν τα συμβαλλόμενα μέρη του παραρτήματος III.
   Άρθρο 5
   Επιτροπή των Πρέσβεων
   1.   Το άρθρο 2 σημείο 6 του παραρτήματος III της συμφωνίας προβλέπει τα ακόλουθα:
   «Η Επιτροπή των Πρέσβεων αποτελεί την εποπτεύουσα αρχή του Κέντρου. Μετά την υπογραφή της παρούσας συμφωνίας, η εν λόγω επιτροπή:
   
               α)
            
            
               θεσπίζει το καταστατικό και τον κανονισμό εσωτερικής λειτουργίας του Κέντρου, συμπεριλαμβανομένων των εποπτικών οργάνων του·
            
         
               β)
            
            
               θεσπίζει το καταστατικό, τον οικονομικό κανονισμό και τον κανονισμό υπηρεσιακής καταστάσεως του προσωπικού·
            
         
               γ)
            
            
               εποπτεύει τις εργασίες των οργάνων του Κέντρου· και
            
         
               δ)
            
            
               θεσπίζει τους κανόνες λειτουργίας και τις διαδικασίες έγκρισης του προϋπολογισμού του Κέντρου.»
            
         2.   Η επιτροπή εγκρίνει τη σφαιρική στρατηγική του Κέντρου με βάση πρόταση του διοικητικού συμβουλίου.
   Άρθρο 6
   Τα όργανα
   Εποπτικά όργανα του Κέντρου είναι το διοικητικό συμβούλιο και η διεύθυνση.
   Άρθρο 7
   Διεύθυνση
   1.   Το Κέντρο διοικείται από διευθυντή. Ο διευθυντής επικουρείται από αναπληρωτή διευθυντή, υπόλογο στον διευθυντή και ασκούντα επιχειρησιακά καθήκοντα.
   Ο διευθυντής και ο αναπληρωτής του προσλαμβάνονται βάσει των διαχειριστικών τους δεξιοτήτων και της επαγγελματικής τους ικανότητας για την επιτυχή εκπλήρωση των στόχων και των καθηκόντων του Κέντρου, στο πλαίσιο γενικά της συμφωνίας και ειδικότερα στο πλαίσιο του άρθρου 2 του παραρτήματός της ΙΙΙ.
   2.   Ο διευθυντής και ο αναπληρωτής διευθυντής ορίζονται από την Επιτροπή των Πρέσβεων ΑΚΕ-ΕΚ (καλούμενη εφεξής «επιτροπή»), βάσει της διαδικασίας και των γενικών χαρακτηριστικών των θέσεων που εγκρίνει εκ των προτέρων η επιτροπή. Η διάρκεια της θητείας του διευθυντή και του αναπληρωτή διευθυντή συμπίπτει με την πενταετή περίοδο ισχύος του χρηματοδοτικού πρωτοκόλλου του ΕΤΑ. Ο διευθυντής και ο αναπληρωτής διευθυντής ορίζονται για μέγιστη περίοδο πέντε ετών, η οποία δεν δύναται να ανανεωθεί. Για την πλήρωση των θέσεων του διευθυντή και του αναπληρωτή διευθυντή τηρείται η αρχή της εναλλαγής μεταξύ των υπηκόων των κρατών ΑΚΕ και της ΕΕ.
   3.   Οι συμπρόεδροι της επιτροπής υπογράφουν την επιστολή ορισμού του διευθυντή και του αναπληρωτή διευθυντή.
   4.   Ο διευθυντής λογοδοτεί στο διοικητικό συμβούλιο του Κέντρου, σύμφωνα με τη διαδικασία του άρθρου 7.
   5.   Σε περίπτωση που κριθεί απαραίτητο και αφού ολοκληρωθεί η διαδικασία που προβλέπεται στο καθεστώς που ισχύει για το προσωπικό, το διοικητικό συμβούλιο δύναται να προτείνει στην επιτροπή, με δεόντως αιτιολογημένη πρόταση, την παύση των καθηκόντων του διευθυντή.
   6.   Σε περίπτωση που κριθεί απαραίτητο και αφού ολοκληρωθεί η διαδικασία που προβλέπεται στο καθεστώς που ισχύει για το προσωπικό, το διοικητικό συμβούλιο δύναται, κατόπιν προτάσεως του διευθυντή, να προτείνει στην επιτροπή, με δεόντως αιτιολογημένη πρόταση, την παύση των καθηκόντων του αναπληρωτή διευθυντή. Το διοικητικό συμβούλιο δύναται επίσης, χωρίς να υποβληθεί προηγούμενη πρόταση του διευθυντή, να κινήσει τη διαδικασία παύσης των καθηκόντων του αναπληρωτή διευθυντή.
   Άρθρο 8
   Αρμοδιότητες του διευθυντή
   1.   Ο διευθυντής είναι αρμόδιος για τη νομική και θεσμική εκπροσώπηση του Κέντρου και για την εκτέλεση της εντολής και των καθηκόντων του Κέντρου, όπως ορίζονται στη συμφωνία και στο παράρτημά της III.
   2.   Ο διευθυντής υποβάλλει προς έγκριση στο διοικητικό συμβούλιο:
   
               —
            
            
               τα ετήσια και πολυετή προγράμματα δραστηριοτήτων,
            
         
               —
            
            
               τους ετήσιους προϋπολογισμούς του Κέντρου,
            
         
               —
            
            
               τις ετήσιες εκθέσεις,
            
         
               —
            
            
               την οργανωτική δομή, την πολιτική για το προσωπικό και το οργανόγραμμα.
            
         3.   Ο διευθυντής είναι αρμόδιος για την υποβολή των ετήσιων δημοσιονομικών καταστάσεων στο διοικητικό συμβούλιο προς έγκριση και τη διαβίβαση στην επιτροπή για τελική έγκριση. Η επιτροπή είναι αρμόδια για τη χορήγηση απαλλαγής στον διευθυντή σχετικής με την εκτέλεση των ετήσιων προϋπολογισμών.
   4.   Ο διευθυντής εκδίδει τους εσωτερικούς κανονισμούς λειτουργίας του Κέντρου και ενημερώνει σχετικά το διοικητικό συμβούλιο.
   Άρθρο 9
   Το διοικητικό συμβούλιο
   1.   Το διοικητικό συμβούλιο, όργανο επιτήρησης που δημιουργείται βάσει του άρθρου 2 σημείο 6 στοιχείο α) και σημείο 7 του παραρτήματος III της συμφωνίας, αποτελείται από έξι μέλη που προέρχονται από τον ιδιωτικό τομέα —τρεις υπηκόους κρατών ΑΚΕ και τρεις της Κοινότητας.
   Τα έξι μέλη ορίζονται από την επιτροπή, σύμφωνα με τις διαδικασίες που καθορίζει η ίδια για μέγιστη περίοδο πέντε ετών, με ενδιάμεση επανεξέταση.
   2.   Στις εργασίες του διοικητικού συμβουλίου δύναται να συμμετάσχει, με την ιδιότητα του παρατηρητή, εκπρόσωπος της Επιτροπής, της Γενικής Γραμματείας του Συμβουλίου της Ευρωπαϊκής Ένωσης, της Γραμματείας ΑΚΕ, της Ευρωπαϊκής Τράπεζας Επενδύσεων, καθώς και αντιπρόσωπος περιφερειακής οργάνωσης των ΑΚΕ με τεκμηριωμένη πείρα στον τομέα των ιδιωτικών επιχειρήσεων.
   3.   Τα μέλη του διοικητικού συμβουλίου εκλέγουν τον πρόεδρο και τον αντιπρόεδρο για μέγιστη περίοδο πέντε ετών, σύμφωνα με τον εσωτερικό του κανονισμό. Η θέση του προέδρου καλύπτεται από το μέρος (ΑΚΕ ή ΕΚ) που δεν κατέχει τη θέση του διευθυντή του Κέντρου.
   4.   Το διοικητικό συμβούλιο λαμβάνει τις αποφάσεις του με απλή πλειοψηφία των παρόντων ή εκπροσωπουμένων μελών του, σύμφωνα με τις διατάξεις του κανονισμού του εσωτερικής λειτουργίας. Κάθε μέλος του διοικητικού συμβουλίου διαθέτει μία ψήφο.
   5.   Σε περίπτωση ισοψηφίας, ο πρόεδρος έχει την αποφασιστική ψήφο.
   6.   Για έκαστη συνεδρίαση κρατούνται πρακτικά που είναι εμπιστευτικά.
   7.   Τα μέλη του διοικητικού συμβουλίου δεσμεύονται, ακόμα και μετά τη λήξη των καθηκόντων τους, να μη διαδίδουν πληροφορίες που καλύπτονται από το επαγγελματικό απόρρητο. Δεν δύνανται ούτε να ζητήσουν ούτε να λάβουν εντολές από τρίτους.
   Το διοικητικό συμβούλιο εγκρίνει τον κανονισμό της εσωτερικής λειτουργίας.
   Άρθρο 10
   Τα μέλη του διοικητικού συμβουλίου
   1.   Τα μέλη του διοικητικού συμβουλίου ορίζονται μεταξύ προσώπων ιδιαίτερου κύρους, με βαθιά γνώση των στόχων και των θεμάτων που συνδέονται με την αναπτυξιακή συνεργασία ΑΚΕ-ΕΕ, καθώς και των μηχανισμών και μέσων που θεσπίζονται στο πλαίσιο της συμφωνίας.
   2.   Τα μέλη διαθέτουν βεβαιωμένη πείρα στον τομέα των ιδιωτικών επιχειρήσεων. Ασκούν τις δραστηριότητές τους κατά τρόπο συνάδοντα με τις αρμοδιότητές τους και τους στόχους του Κέντρου.
   3.   Τα μέλη έχουν εξαιρετική γνώση της αγγλικής ή της γαλλικής γλώσσας.
   4.   Η άσκηση του καθήκοντος του μέλους του διοικητικού συμβουλίου είναι ασυμβίβαστη με άλλες αμειβόμενες δραστηριότητες για λογαριασμό του Κέντρου.
   5.   Επιχειρήσεις μέτοχοι των οποίων είναι μέλη του διοικητικού συμβουλίου δεν είναι επιλέξιμες για τα προγράμματα και τις δραστηριότητες που χρηματοδοτεί το κέντρο.
   Άρθρο 11
   Καθήκοντα του διοικητικού συμβουλίου
   1.   Το διοικητικό συμβούλιο εποπτεύει στενά τις δραστηριότητες του Κέντρου. Πραγματοποιεί έως τέσσερις τακτικές συνεδριάσεις ετησίως. Δύναται επίσης να συνεδριάζει κάθε φορά που απαιτείται για την εκτέλεση των καθηκόντων του, είτε με πρωτοβουλία της Επιτροπής ή του προέδρου, είτε με αίτημα του διευθυντή του Κέντρου.
   2.   Το διοικητικό συμβούλιο:
   
               α)
            
            
               συμβουλεύει και στηρίζει τον διευθυντή στη διαχείριση του Κέντρου και διασφαλίζει την ορθή εκτέλεση των κανόνων και στόχων που καθορίζονται από την επιτροπή·
            
         
               β)
            
            
               κατόπιν προτάσεως του διευθυντή του Κέντρου:
               
                           1)
                        
                        
                           εγκρίνει τη σφαιρική στρατηγική του Κέντρου, που υποβάλλεται στην επιτροπή προς έγκριση·
                        
                     
                           2)
                        
                        
                           εγκρίνει τα ετήσια και πολυετή προγράμματα δραστηριοτήτων·
                        
                     
                           3)
                        
                        
                           εγκρίνει την οργανωτική δομή, την πολιτική για το προσωπικό και το οργανόγραμμα·
                        
                     
                           4)
                        
                        
                           εγκρίνει την πρόσληψη νέων υπαλλήλων και την ανανέωση, την παράταση ή τη λύση των συμβάσεων του υπάρχοντος προσωπικού·
                        
                     
                           5)
                        
                        
                           εκδίδει τους ετήσιους προϋπολογισμούς του Κέντρου προκειμένου να υποβληθούν προς έγκριση στην επιτροπή·
                        
                     
                           6)
                        
                        
                           εγκρίνει τις ετήσιες δημοσιονομικές καταστάσεις προκειμένου να υποβληθούν προς έγκριση στην επιτροπή·
                        
                     
                           7)
                        
                        
                           εγκρίνει τις ετήσιες εκθέσεις και τις διαβιβάζει στην επιτροπή, για να της παράσχει τη δυνατότητα να ελέγξει τη συμβατότητα των δραστηριοτήτων του Κέντρου με τους στόχους που έχουν καθοριστεί στη συμφωνία, και με την εγκριθείσα σφαιρική στρατηγική·
                        
                     
         
               γ)
            
            
               αναφέρει, ενδεχομένως, στην επιτροπή οποιοδήποτε σημαντικό ζήτημα ανακύπτει κατά την άσκηση των καθηκόντων του.
            
         3.   Το διοικητικό συμβούλιο διαβιβάζει τις ετήσιες δημοσιονομικές καταστάσεις στην επιτροπή για τελική έγκριση. Η επιτροπή είναι αρμόδια για τη χορήγηση απαλλαγής στον διευθυντή όσον αφορά τους ετήσιους προϋπολογισμούς.
   4.   Η συμμετοχή του διευθυντή του Κέντρου στις εργασίες του διοικητικού συμβουλίου έχει συμβουλευτικό χαρακτήρα. Το Κέντρο παρέχει γραμματειακή υποστήριξη στο διοικητικό συμβούλιο.
   5.   Το διοικητικό συμβούλιο δύναται να καλεί άλλα μέλη της διεύθυνσης και του προσωπικού του Κέντρου ή/και εξωτερικούς εμπειρογνώμονες να γνωμοδοτήσουν επί ειδικών ζητημάτων.
   6.   Το διοικητικό συμβούλιο είναι υπόλογο στην επιτροπή.
   7.   Το διοικητικό συμβούλιο ορίζει επαγγελματική εταιρεία λογιστικού ελέγχου διεθνούς φήμης για κάθε χρήση, μετά από διαδικασία μειοδοτικού διαγωνισμού μεταξύ τριών τουλάχιστον επιχειρήσεων. Η εν λόγω εταιρεία επαληθεύει ότι τα λογιστικά έγγραφα έχουν καταρτισθεί βάσει των διεθνών λογιστικών προτύπων και παρέχουν ακριβή εικόνα της δημοσιονομικής κατάστασης του Κέντρου. Αποφαίνεται επίσης σχετικά με την ορθή δημοσιονομική διαχείριση του Κέντρου.
   Άρθρο 12
   Τα κράτη ΑΚΕ, τα κράτη μέλη και η Κοινότητα δεσμεύονται, καθένα στο βαθμό που το αφορά, να λάβουν τα απαραίτητα μέτρα για την εφαρμογή της παρούσας απόφασης.
   Άρθρο 13
   Έναρξη της ισχύος
   Η παρούσα απόφαση αρχίζει να ισχύει την ημέρα της έγκρισής της.
   
      Βρυξέλλες, 20 Ιουλίου 2005.
      
         
            Για την Επιτροπή των Πρέσβεων ΑΚΕ-ΕΚ
         
         
            Ο Πρόεδρος
         
         F. J. WAHNON FERREIRA
         
      
   
   
      (1)  ΕΕ L 317 της 15.12.2000, σ. 3· συμφωνία όπως τροποποιήθηκε από την απόφαση αριθ. 1/2003 του Συμβουλίου Υπουργών ΑΚΕ-ΕΚ (ΕΕ L 141 της 7.6.2003, σ. 25).